**Acknowledgements**

אף ספר אינו אי, וגם אם חובר על ידי מחבר בודד, הוא לא יכול היה לצאת לאוויר העולם, ללא כל אותם דיונים, שיחות, וויכוחים "לשם שמיים", אתגורם של רעיונות או הדהודם המשותף של מחשבות, רגעים בינאישיים של חסד כמו גם אלו של קושי, המהווים את חומרי מפגשנו האינטלקטואליים עם אחרים, קרובים ורחוקים. במידה רבה, את הספר התחלתי לגבש בזמן שהותי כפרופסור אורח ב"תכנית ללימודי יהדות" באוניברסיטת ייל בחורף 2015. אני מודה לראש התכנית סטיבן פראד (Steven Fraade) לכריסטין הייז (Christine Hayes) ולרנה ריד (Renee Reed) , על כך שהעניקו לי את המקום והתנאים לעשות את צעדי הראשונים במסע. זה היה הזמן בו נפלה בידי הזכות ליהנות משיחות מעמיקות, מעשירות ולא פעם מאתגרות, עם עמיתים נפלאים להם אני חב רבות. חנן חבר היה שותף קבוע לדיונים על סוגיות הנוגעות לתיאולוגיה-פוליטית והוא ללא ספק אחד האנשים הנדיבים, הישרים, הצנועים ורחבי הלב שיצא לי להכיר בעולם אקדמי, שלמרבה הצער אינו שופע כאלו. ישי קיל (Yishai Kiel) היה מעיין בלתי נדלה של ידע נדיר בהיסטוריה של המחשבה היהודית התורנית ועזרה מבורכת בהבנת סוגיות משנאיות ותלמודיות. אבחנותיו המבריקות של קירק ווטרס בנוגע להגות גרמנית מודרנית היוו עבורי מקור למחשבות חדשות על חילון, תיאולוגיה, דת ותיאוריה פוליטית וכל מפגש איתו היה יותר מעשיר מקודמו. פול נורת' ידע לאתגר היטב את טענותיי בנוגע להגות יהודית-גרמנית מודרנית וקושיותיו החריפות על טיוטת הפרק השני של ספר זה סייעו לי רבות. פול פרנקס הסב את תשומת ליבי ליחסים שבין אידיאליזם גרמני ובין מחשבה יהודית ודיויד סורקין שפע תובנות בכל הקשור ליחסים המורכבים שבין השכלה ובין מסורות דתיות, ובדרכו השקטה היווה מקור לעידוד ותמיכה ברגעים בהם אלו היו נחוצים עבורי.

תודתי שלוחה גם למכון בוצריוס לחקר החברה וההיסטוריה הגרמנית בת זמננו באוניברסיטת חיפה ולראש המכון סדריק כהן-סקאלי. המכון היה עבורי בית אינטלקטואלי בזמן כתיבת הספר ותמך בכל שלבי הכתיבה בנדיבות אין קץ. בשלבים שונים של העבודה הסתייעתי בידם המושטת של עמיתים וידידים. לסוזן שניידר אני חייב חוב גדול משום שהצעותיה המושחזות הצליחו, כבמעשה קסם, לסייע לי לכתוב הצעת ספר (book proposal) ראויה. דירק מוזס, ליאור ליבמן ועופר נור היו נדיבים וסבלנים כהרגלם וסייעו לי בהערותיהם על טיוטות אותן קראו. פול מנדס-פלור הושיט עזרה יקרה ופנחס לוזון סייע לי לפענח סוגיות תלמודיות. לאורך השנים זכיתי ליהנות משיחות מעשירות עם יצחק בנימיני, דנה אמיר, מיכל בן-נפתלי, פיליפ ווקסלר, אביהו שושנה, איימן אגבריה ועדי אפעל בטווח של נושאים הנוגעים ישירות או בעקיפין לחומרים שהעסיקו אותי בספר זה – מסוגיות קונקרטיות הנוגעות לפסיכואנליזה ומחשבה חברתית, אהבה ורוע, דואליזם ודיאלקטיקה, ועד שאלות רחבות הנוגעות להגות מודרנית, תיאוריות ביקורתיות, דת, חילון, והעולם שבו אנו חיים. תודה מיוחדת שלוחה לעורכי הלשוניים for „Englishing my English” – כפי שחנה ארנדט כינתה זאת – כמו גם לבית ההוצאה ולקוראים האנונימיים. לבסוף אני מבקש להודות לאשתי היקרה וילדי האהובים, שבכל יום מזכירים לי מה באמת חשוב בחיים האלו. להם מוקדש ספר זה.

גרסה מוקדמת של הפרק השני של הספר הופיעה כ:“Eternal Transcendent and Devine: Walter Benjamin’s Theory of Youth”, *Sophia* 58.2 (2019): 175-195 and reprinted by permission from Springer Nature

חיפה, יולי 2022